मिस नेपालको वीरगन्ज अडिसन शुक्रबार
मिस नेपाल-२०२३ को आयोजक हिडेन ट्रेजरले वीरगन्ज क्षेत्रीय अडिसन शुक्रबार गर्ने भएको छ । बुधबार पत्रकार सम्मेलन गरेर आयोजक संस्थाले शुक्रबार अडिसन हुने जानकारी दिएको हो ।
पर्सा — मिस नेपाल-२०२३ को आयोजक हिडेन ट्रेजरले वीरगन्ज क्षेत्रीय अडिसन शुक्रबार गर्ने भएको छ । बुधबार पत्रकार सम्मेलन गरेर आयोजक संस्थाले शुक्रबार अडिसन हुने जानकारी दिएको हो ।मिस नेपाल प्रतियोगितामा नि:शुल्क सहभागी हुन पाउने हिडेन ट्रेजरका प्रमोद कंसारकारले बताए । प्रतियोगितामा सहभागी हुन इच्छुकलाई बिहीबार अभिमुखीकरण कार्यक्रम राखिएको उनले बताए । उनका अनुसार शुक्रबार बिहान ९ देखि ११ बजेसम्म अडिसन लिइनेछ । उनले वीरगन्जबाट सहभागिता जनाउन इच्छुकहरुलाई सहजीकरणका लागि वीरगन्जमै अडिसन लिन लागिएको बताए । गत वर्ष ८ जनाले यहाँबाट अडिसन दिएका थिए । कंसाकारले वीरगन्जले पहिलो मिस नेपाल रुबी राणा र त्यसपछि अर्को मिस नेपालको रुपमा उषा खड्गी दिएकाले वीरगन्जलाई अति महत्वका साथ लिइएको बताए । ‘वीरगन्जले पहिलो मिस नेपाल र अर्को मिस नेपाल गरी २ मिस नेपाल दिएको छ,’ उनले भने, ‘अघिल्ला वर्षहरुमा कोरोना कहरका बीच पनि वीरगन्जबाट उत्साहजनक सहभागिता थियो, यस वर्ष कुनै बाधा अवरोध नरहेकाले वीरगन्जबाट थप सहभागिता हुनेमा म आशावादी छु ।’ पत्रकार सम्मेलनमा गत वर्षको मिस नेपाल अर्थ २०२२ सरिशा श्रेष्ठ पनि सहभागी थिइन् । उनले मिस नेपाल अर्थ तथा फिलिपिन्समा मिस अर्थ २०२२ प्रतियोतिगामा सहभागिता जनाउँदाको आफ्नो अनुभव सुनाएकी थिइन् । पेसाले चिकित्सक रहेकी श्रेष्ठले उक्त प्रतियोगितामा वेस्ट इको भिडियो (एशिया) जित्न सफल आफ्नो वृत्तचित्रसमेत प्रस्तुत गरेकी थिइन् । त्यसैगरी, मिस नेपाल इन्टरनेसनल न्यान्सी खड्काले जापानको टोकियोमा आयोजित मिस इन्टरनेसनल-२०२२ मा सहभागी हुँदाको अनुभव सुनाएकी थिइन् । पत्रकार सम्मेलनमा मिस नेपालको क्राउन सार्वजनिक गरिएको थियो ।